Louise er glad for gummisko - faktisk så glad, at hun ejer 61 par af slagsen

Siden gymnasietiden i Fredericia, hvor den 33-årige Louise Lyngbo erhvervede sig det første par sneakers, har hun været forelsket. Det var sko af mærket Nike, og de var lyserøde.

- Jeg er og bliver en sneakers-pige, siger Louise Lyngbo, der arbejder på modemagasinet Elle, hvor stiletterne ellers er hverdag for de fleste.

- Men de andre er altid misundelige på mig. Selv når jeg er til bryllup eller i gallakjole, har jeg sneakers på, og vi skal ikke langt ud på aftenen, før de andre er misundelige på mit behagelige fodtøj, siger hun med et grin.

Og der er nok sko at vælge i mellem. I Louise Lyngbos etværelses lejlighed har hun nemlig fået plads til 61 par gummisko, ’og så alle de andre’, som hun selv siger. Og hun bruger dem alle sammen. Enkelte par står dog i kælderen, fortæller hun. Sortimentet i lejligheden justeres efter det look, der er oppe i tiden. Et par er dog altid lige ved hånden.

Fedt med lys på

- Jeg har et ret specielt par, jeg bruger meget. I dagslys ser de bare koksgrå ud, men de er lavet i refleks, og det ser simpelthen så fedt ud om aftenen, når der kommer lys på, siger Louise Lyngbo.

Et andet par ledte hun efter i hele to år, hvor hun gennemtrawlede internettet, inden de endelig dukkede op i hendes størrelse. Og det kan virke sært for de fleste, men det var som juleaften, da de endelig kunne lægges i hendes virtuelle indkøbskurv.

- Når man har brugt lang tid på at finde et par sneakers, og de endelig dukker op, er det virkelig som juleaften. Jeg opfatter jo mine sneakers som æstetiske, så jeg mener i virkeligheden, jeg omgiver mig med små kunstværker. I modsætning til mange andre sneakers-nørder bruger jeg bare alle mine til hverdag - også de sjældne par jeg må bruge længe på at opstøve.